**Mahiedine Mekhissi-Benabbad** (s. 15. maaliskuuta 1985) on ranskalainen estejuoksija.

Ura
---

Mekhissi-Benabbad sijoittui Brysselin maastojuoksun MM-kisoissa 2004 nuorten sarjassa 61:nneksi. Saman vuoden Grosseton nuorten MM-kisoissa hän karsiutui estejuoksun alkuerissä ajalla 9.09,53. Hän karsiutui estejuoksun alkuerissä myös Erfurtin alle 23-vuotiaiden EM-kilpailuissa 2005. Vuonna 2006 hän juoksi kahdeksanneksi 1 500 metrin juoksussa sekä Euroopan-cupin superliigassa ajalla 3.53,66 että yleisurheilun maailmancupissa. Vuonna 2007 Mekhissi-Benabbad voitti alle 23-vuotiaiden Euroopan-mestaruuden estejuoksussa ja oli toinen Euroopan cupin superliigassa.

Osakan MM-kisoissa 2007 Mekhissi-Benabbad karsiutui alkuerissä ajalla 8.33,11. Seuraavana vuonna hän voitti olympiahopeaa Pekingin olympialaisissa ajalla 8.10,49. Hän voitti lisäksi Euroopan cupin ja Ranskan-mestaruuden. Berliinin MM-kilpailuissa 2009 hän keskeytti loukkaantumisen takia alkuerässä. Vuonna 2010 hän oli 1 500 metrin kahdeksas Dohan sisäratojen MM-kilpailuissa. Hän teki 30. kesäkuuta 2010 Reimsissä 2 000 metrin estejuoksun maailmanennätyksen 5.10,68.

Barcelonan EM-kilpailuissa Mekhissi-Benabbad voitti 3 000 metrin esteiden kultaa ajalla 8.07,87. Splitin maanosien cupissa hän sijoittui estejuoksussa kolmanneksi. Daegun MM-kilpailuissa 2011 hän sai 3 000 metrin estejuoksussa pronssia ajalla 8.16,09. Hän voitti Euroopan-mestaruuden Helsingissä 2012 ajalla 8.33,23. Saman vuoden Lontoon olympialaisissa hän sai hopeaa ajalla 8.19,08. Göteborgin sisäratojen EM-kilpailuissa 2013 hän voitti kultaa 1 500 metrillä. Mekhissi-Benabbad juoksi estejuoksun Euroopan ennätyksen 8.00,09 Timanttiliigan kilpailussa Pariisissa 6. heinäkuuta 2013.

Zürichin EM-kisoissa 2014 Mekhissi-Benabbad voitti 1 500 metrin juoksun. Hän sijoittui alun perin ensimmäiseksi myös 3 000 metrin estejuoksussa, mutta hänen suorituksensa hylättiin hänen riisuttuaan paitansa loppusuoralla. Hän on aiemminkin häiriköinyt kilpailuissa. Barcelonan EM-kisoissa vuonna 2010 Mekhissi-Benabbad pyysi kisamaskottia polvistumaan eteensä voitettuaan Euroopan-mestaruuden, minkä jälkeen hän työnsi maskotin kumoon. Vuotta myöhemmin Mekhissi-Benabbad joutui kilpailukieltoon tapeltuaan maanmiehensä Mehdi Baalan kanssa. Helsingin EM-kisoissa kesällä 2012 Mekhissi-Benabbad tönäisi jälleen kisamaskottia. Kisamaskottina toimi tuolloin 14–15-vuotias tyttö.

Mekhissi-Benabbad voitti 3 000 metrin estejuoksun Euroopan-mestaruuden Amsterdamissa 2016 ajalla 8.25,63. Saman vuoden Rio de Janeiron olympialaisissa hän sai pronssia ajalla 8.11,52. Lontoon MM-kilpailuissa 2017 hän sijoittui 3 000 metrin estejuoksussa neljänneksi ja karsiutui 1 500 metrillä alkuerissä. Hän voitti 3 000 metrin estejuoksun Euroopan-mestaruuden Berliinissä 2018 ajalla 8.31,66. Saman vuoden maastojuoksun EM-kilpailuissa hän kuului sekaviestissä Ranskan hopeajoukkueeseen.

Henkilökohtaiset ennätykset
---------------------------

Ulkoradat
* 1 000 metrin juoksu: 2.17,14 (2009)
* 1 500 metrin juoksu: 3.33,12 (2013)
* Maili: 3.51,55 (2014)
* 2 000 metrin juoksu: 4.56,85 (2013)
* 3 000 metrin juoksu: 7.44,98 (2010)
* 2 000 metrin estejuoksu: 5.10,68 (2010)
* 3 000 metrin estejuoksu: 8.00,09 (2013)

Sisäradat
* 1 500 metrin juoksu: 3.36,95 (2013)
* 2 000 metrin juoksu: 5.08,58 (2017)
* 3 000 metrin juoksu: 7.43,72 (2013)

Lähteet
-------

* Mahiedine Mekhissi-Benabbad Kansainvälinen yleisurheiluliitto.  (englanniksi)
* Profiili Tilastopajan tietokannassa (englanniksi)

### Viitteet

1. ↑  Debrecen 2007 - alle 23-vuotiaiden EM-kilpailut, tulokset (PDF), EAA (englanniksi)
2. ↑  Ramsak, Bob: Event Report - Men's 3000m Steeplechase - Heats *berlin.iaaf.org*.  16.8.2009. IAAF. Viitattu 20.8.2009. (englanniksi)
3. ↑   (Arkistoitu – Internet Archive)
4. ↑  Kohujuoksija hylättiin *Iltalehti.fi*.  14.8.2014. Viitattu 14.8.2014.
5. ↑  Mekhissi-Benabbad riehui jälleen - tönäisi tyttöä juoksun jälkeen- video *Karjalainen.fi*.  1.7.2012.  Arkistoitu 6.7.2012. Viitattu 1.7.2012.
6. ↑  Estejuoksun voittaja sikaili EM-kisoissa *Iltalehti.fi*.  1.7.2012. Viitattu 1.7.2012.
7. ↑  Cross Country Senior Mixed Relay (s. 83) *european-athletics.org*. Viitattu 8.1.2019. (englanniksi)

Aiheesta muualla
----------------

* Kuvia tai muita tiedostoja aiheesta **Mahiedine Mekhissi-Benabbad** Wikimedia Commonsissa

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |